Það var fjölmennt á Garðatorgi laugardaginn 30. nóvember sl. þegar ljósin voru tendruð á jólatrénu sem er staðsett fyrir framan ráðhústurninn . Ljósin tendruð á jólatrénu á Garðatorgi Það var fjölmennt á Garðatorgi laugardaginn 30. nóvember sl. þegar ljósin voru tendruð á jólatrénu sem er staðsett fyrir framan ráðhústurninn . Tréð sem prýðir torgið kemur að þessu sinni úr garði íbúa í Ásbúð . Dagskráin hófst á ljúfum tónum blásarasveitar Tónlistarskóla Garðabæjar og því næst steig barnakór leikskólans Hæðarbóls á svið . Hilmar Ingólfsson , formaður Norræna félagsins í Garðabæ bauð gesti velkomna . . Aud Lise Norheim , sendiherra Noregs á Íslandi , flutti Garðbæingum góða jólakveðju á íslensku og bað sérstaklega fyrir góðri kveðju frá vinabæ Garðabæjar í Noregi , Asker , sem hefur í gegnum tíðina fært Garðabæ jólatré að gjöf þótt nú sé ný hefð tekin við . Jóna Sæmundsdóttir , varaforseti bæjarstjórnar Garðabæjar , ávarpaði gesti og fékk til liðs við sig þau Agnesi Ynju Magnúsdóttur og Benedikt Einarsson , nemendur úr Urriðaholtsskóla , til að aðstoða við að tendra ljósin á jólatrénu . Börn úr Urriðaholtsskóla fluttu nokkur jólalög og að lokum mættu tveir jólasveinar fyrr til byggða og skemmtu viðstöddum . Í tilefni dagsins var einnig ókeypis aðgangur þennan laugardag í Hönnunarsafn Íslands sem er staðsett við Garðatorgið og fullt var út úr dyrum á árlegri jólaleiksýningu í Bókasafni Garðabæjar við Garðatorg . Í ár var það Stopp-leikhópurinn sem flutti verkið ,, Jólin hennar Jóru " fyrir unga gesti bókasafnsins .